Amarantas (dažiklis)
Amarantas (angl. amaranth) – monoazo dažiklis, kurio spalva nuo tamsiai raudonos iki purpurinės, naudojamas kaip maisto dažiklis (kodas E123) ir kosmetikos dažiklis. 1976 m. JAV Maisto ir vaistų administracija (angl. Food and Drug Administration; FDA) šį dažiklį uždraudė kaip įtariamą karcinogeną. Amarantas yra anijoninis dažiklis, paprastai naudojamas kaip trinatrio druska. Jis atrodo kaip raudonrudžiai, tamsiai raudoni ar purpuriniai vandenyje tirpūs milteliai, kurie 120 °C temperatūroje skyla nesilydydami. Vandeninio tirpalo sugerties maksimumas – 520 nm. Amarantas gaminamas iš akmens anglių deguto.